La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat dia 28 de novembre que van dels números 481/2017 al 486/2017.
En relació amb les Reclamacions 485/2017 i 486/2017 es comenta la necessitat d'informar a la persona reclamant sobre el requisit previ de sol·licitar la informació que es reclama a l'administració corresponent per poder admetre a tràmit la reclamació davant la Comissió.
Respecte les Reclamació 500/2016 i 517/2016 es comenta la desatenció fins ara de les comunicacions i requeriments adreçats fins ara a l'Ajuntament de Badalona respecte l'execució de les resolucions corresponents i es valora la tramitació d'un acord per requerir la incoació dels procediments sancionadors corresponents de conformitat amb l'article 49.2 del Decret 111/2017, de 18 de juliol, pel qual s'aprova el Reglament de la Comissió de Garantia del Dret d'Accés a la Informació Pública.
La presidenta de la Comissió informa que el Tribunal Suprem ha resolt inadmetre el recurs de cassació interposat contra l'aixecament de la mesura cautelar tramitada com a peça separada en el marc del recurs contenciós administratiu 420/2016.
Així mateix es comenta també aspectes relatius a l'execució de la Resolució 388/2017, de 28 de novembre, que estima parcialment la Reclamació 379/2017 relativa a l'accés a dades sobre ofertes de treball publicades al portal ATRI de la Generalitat de Catalunya.
La presidenta pregunta al Ple si s'ha pogut consultar l'esborrany de l'acta corresponent a la sessió trenta-vuitena, del dia 28 de novembre.
Proposta de resolució de desestimació de les Reclamacions 396/2017 i 397/2017 (acumulades)
La senyora Elisabet Samarra, ponent de la proposta de resolució que resol de forma acumulada les Reclamacions 396/2017 i 397/2017, exposa els principals elements que concorren en aquests procediments de reclamació i la fonamentació jurídica que recull la resolució.
Es comenten diferents aspectes de la tramitació i de la proposta de resolució per part del senyor Josep Mir, vocal de la Comissió, aspectes que duen a la formulació d'esmenes que seran introduïdes per la ponent en el text definitiu de la resolució.
Proposta de resolució de desestimació de les Reclamacions 398/2017 i 399/2017 (acumulades)
La senyora Elisabet Samarra, ponent de la proposta de reclamació exposa els principals elements que concorren en aquests procediments de reclamació i respecte la fonamentació jurídica que recull la resolució.
El senyor Josep Mir, vocal de la Comissió, assenyala algunes precisions en relació amb els antecedents de la proposta que duen a la formulació d'esmenes tècniques al text definitiu de la resolució que la mateixa ponent introduirà.
Proposta de resolució d'estimació de la Reclamació 418/2017
La senyora Elisabet Samarra, ponent de la proposta de reclamació, exposa els principals elements que concorren en aquest procediment de reclamació plantejat contra l'Ajuntament de Batea en què es valora el dret de la persona reclamant a la informació en format digital.
Proposta de resolució de finalització de la Reclamació 437/2017 per pèrdua d'objecte
La senyora Elisabet Samarra, ponent de la proposta de reclamació exposa els principals elements que concorren en aquest procediment de reclamació que finalitza per pèrdua sobrevinguda de l'objecte de la reclamació atès que ha estat lliurada per part del Servei Català del Trànsit la informació a la persona reclamant durant la tramitació del procediment davant la GAIP. atès que s'ha lliurat la informació.
Proposta de resolució d'estimació de la Reclamació 443/2017
El senyor Josep Mir, ponent d'aquesta Proposta de resolució, exposa els elements més destacats d'aquet procediment i les modificacions que han estat introduïdes arran del recent informe presentat per l'Ajuntament de Castelldefels que duu a modificar el sentit de la resolució.
Proposta de resolució de finalització de la Reclamació 456/2017 per pèrdua d'objecte
El senyor Josep Mir, ponent d'aquesta Proposta de resolució, proposa que sigui objecte del Ple de la setmana vinent atès que la persona reclamant ha estat convocada per l'Ajuntament de l'Hospitalet de Llobregat en data d'avui per al lliurament de la informació reclamada, als efectes de poder valorar degudament la satisfacció extemporània del dret d'accés.
Proposta de resolució de finalització de la Reclamació 458/2017 per pèrdua d'objecte
El senyor Josep Mir, ponent d'aquesta Proposta de resolució, relaciona els elements més rellevants d'aquest procediment interposat contra la Diputació de Barcelona que finalitza per pèrdua sobrevinguda de l'objecte de la reclamació atès que ha quedat acreditat en el procediment que l'administració reclamada ha donat resposta a la informació requerida per la representació sindical reclamant.
Proposta de resolució d'inadmissió de la Reclamació 459/2017
El senyor Josep Mir, ponent d'aquesta Proposta de resolució, relaciona els elements més destacats d'aquest procediment que ja havia estat objecte del Ple de la setmana passada però que es va retirar de l'ordre del dia perquè van arribar unes al·legacions de la persona reclamant el mateix dia del Ple.
El ponent exposa el contingut de les al·legacions rebudes i les principals modificacions introduïdes respecte la Proposta presentada la setmana anterior.
La presidenta de la Comissió, la senyora Elisabet Samarra, informa que es va publicar al Butlletí Oficial del Parlament el dia 15 de novembre de 2017 la comunicació de la presidenta del Parlament relativa a la pèrdua de la condició de membre de la Comissió del senyor Manuel Ibarz.
Així mateix, informa que s'ha iniciat el procediment de selecció d'una persona per al lloc de secretària de membres de la Comissió que ha quedat vacant arran del canvi de lloc de treball de la persona que l'havia estat ocupant fins ara.